आखिर वही हुआ जिसकी आशंका थी, हजारा वन चौकी के पास बृहस्पतिवार सुबह मृत मिला हाथी वन तस्करों की गोली का शिकार हुआ था। पोस्टमार्टम में हाथी के बाएं पैर के ऊपर गोली फंसी मिली है। इसके बाद वन विभाग ने अज्ञात लोगों के खिलाफ गोली मारकर हाथी को मौत के घाट उतारने के आरोप में मुकदमा दर्ज कर जांच शुरू कर दी है। उधर, हाथी को गोली मारने की बात सामने आने के बाद हरिद्वार से देहरादून तक वन विभाग में खलबली मच गई है। घटना के बाद क्षेत्र में गश्त तेज कर दी गई है। हालांकि वन विभाग के अधिकारी इस बात से सुकून महसूस कर रहे हैं कि हाथी के दांत तस्करों के हाथ नहीं लगे।